VENDIM
Nr. 50, datë 17.2.2021

MBI MIRATIMIN E RIEMËRIMIT TË ZYRTARIT TË PAJTUESHMËRISË,
[bookmark: _GoBack] TË PROPOZUAR NGA OST SHA

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të vendimit të Bordit të ERE-s nr. 43, datë 15.3.2017, “Mbi miratimin përfundimtar të certifikimit të Operatorit të Sistemit të Transmetimit të Energjisë Elektrike OST sh.a.”; të nenit 21, të direktivës së Energjisë Elektrike 2009/72/EC; të nenit 15, të “Rregullores për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 17.2.2021, mbasi shqyrtoi relacionin  me nr. 27/1, datë 9.2.2021, mbi miratimin e riemërimit të Zyrtarit të Pajtueshmërisë, të përgatitur nga Drejtoria e Licencimit, Autorizimeve dhe Mbikëqyrjes,
konstatoi se: 
- Shoqëria “OST” sh.a., me shkresën nr. 662 prot., datë 26.1.2021, protokolluar në ERE me nr. 134 prot., datë 27.1.2021, ka paraqitur në ERE vendimin e Këshillit Mbikëqyrës të shoqërisë “OST” sh.a., nr. 21, datë 28.12.2020, me anë të të cilit ka riemëruar zyrtarin e pajtueshmërisë, si dhe ka miratuar kontratën e ofrimit të shërbimeve të Zyrtarit të Pajtueshmërisë midis OST sh.a., dhe i është drejtuar ERE-s me kërkesën për miratimin e riemërimit të Zyrtarit të Pajtueshmërisë dhe kontratës së ofrimit të shërbimeve të Zyrtarit të Pajtueshmërisë, ndërmjet OST sh.a. dhe Zyrtarit të Pajtueshmërisë.
- Kërkesa e “OST” sh.a. është në mbështetje të pikës 2, paragrafi 5, të vendimit të ERE-s nr. 43, datë 15.3.2017, “Mbi miratimin përfundimtar të certifikimit të Operatorit të Sistemit të Transmetimit të Energjisë Elektrike OST sh.a. në përputhje me nenin 54, pika 6, të ligjit nr. 43/2015, “Për sektorin e energjisë elektrike”, dhe nenin 9, pika 6, të direktivës 72/2009 EC, mbas marrjes së opinionit të Sekretariatit të Komunitetit të Energjisë; të direktivës 2009/72/EC, të datës 13 korrik 2009, lidhur me rregullat e përbashkëta për tregjet e brendshme të energjisë elektrike; të ligjit 43/2015 “Për sektorin e energjisë elektrike”, të ndryshuar; të vendimeve të ERE-s nr. 154, datë 11.12.2015, për miratimin e “Rregullave për certifikimin e Operatorit të Sistemit të Transmetimit të Energjisë Elektrike”.
- ERE, në zbatim të kompetencave që i jep ligji, me vendimin nr. 147, datë 28.9.2017, ka miratuar kontratën tip për ofrimin e shërbimeve të Zyrtarit të Pajtueshmërisë së OST sh.a.
- Në kontratën sipërcituar, përkatësisht në shtojcën 2 të saj janë të listuar kriteret që duhet të përmbushë zyrtari i pajtueshmërisë, si më poshtë:
- Arsimimi i lartë (master shkencor ose diplomë ekuivalente) në degët Inxhinieri Elektrike/Juridik/Ekonomik;
- Eksperienca mbi 15 vjet në degën në të cilën është diplomuar, nga të cilat mbi 10 vjet në sektorin e energjisë elektrike;
- Njohuri të shkëlqyera të gjuhës angleze;
- I padënuar më parë, vërtetuar me dëshmi penaliteti lëshuar jo më vonë se 1 (një) muaj para lidhjes së kontratës;
- Të mos ketë punuar në kompani të prodhimit, furnizimit dhe shpërndarjes së energjisë elektrike, 3 vjet para lidhjes së kontratës për ofrimin e shërbimeve të Zyrtarit të Pajtueshmërisë;
- Niveli i lartë i integritetit dhe kryerje në mënyrë shembullore në çdo kohë e detyrës/shërbimit;
- Aftësi të mira analizuese dhe aftësi për të pasqyruar dhe prioritetizuar një fushë të gjerë dhe të larmishme, sipas detyrave të parashikuara në kontratën për ofrimin e shërbimeve të Zyrtarit të Pajtueshmërisë dhe programin e pajtueshmërisë;
- Aftësi të mira komunikuese dhe personalitet i fortë, përqasje, nismë, pavarësi, këmbëngulje.

- Zyrtari i Pajtueshmërisë së OST sh.a., znj. Brunilda Veizi, i ka përmbushur kriteret e sipërcituara që në emërimin e saj të parë, sikurse është cituar edhe në vendimin e Bordit të ERE-s nr. 147/2017 dhe aktualisht është kërkuar riemërimi i saj nga ana e OST sh.a. për një mandat të dytë (3-)  trevjeçar. 
- Nga analizimi i përmbajtjes së kontratës që ka përcjellë OST sh.a. në ERE për vijimin e marrëdhënies me zyrtarin e pajtueshmërisë, rezulton se ajo është e njëjtë me atë që ka miratuar ERE me vendimin nr. 147/2017.
- Miratimi nga ERE i riemërimit në detyrë të Zyrtarit të Pajtueshmërisë së OST sh.a., për mandatin e tij të dytë, i cili do të vijojë të rregullohet nëpërmjet kontratës së ofrimit të shërbimit të Zyrtarit të Pajtueshmërisë, të miratuar nga ERE nr. 147/2017, nënkupton edhe miratimin e rinovimit të kësaj kontrate për tre vitet e ardhshme.
Për gjithë sa më sipër, Bordi i ERE-s

VENDOSI:

1. Të miratojë riemërimin në detyrë të Zyrtarit të Pajtueshmërisë së OST sh.a., të znj. Brunilda Veizi, ofrimi i shërbimit të së cilës do të rregullohet me kontratën e miratuar nga Bordi i ERE-s për këtë qëllim me vendimin nr. 147/2017.
2. Drejtoria e Licencimit, Autorizimeve dhe Mbikëqyrjes të njoftojë palët e interesuara për vendimin e Bordit të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare.
Ky vendim mund të ankimohet në Gjykatën Administrative Tiranë,  brenda 30 ditëve kalendarike  nga botimi në Fletoren Zyrtare.

KRYETAR

